**Canolradd Robin Radio**

**Uned 1**

Robin: Wel dyma fi’n ôl ar y rhaglen. Do, ces i amser da iawn ar fy ngwyliau, diolch i chi am ofyn...roedd Barribados yn fendigedig fel arfer! Trueni am y glaw...a’r gwylanod.... Ond heddiw mae newyddion cyffrous ‘da fi. Mae Anti Mair wedi mynd ar wyliau eto i Batagonia felly hoffwn i gyflwyno rhywun newydd sy’n dod i helpu gyda’r rhaglen dros dro. Rhowch groeso mawr i... Cari Gwyn!  
Cari: Bore da, Robin

Robin: Croeso cynnes i ti Cari. Wel, dwed dipyn o dy hanes di.

Cari: Dw i’n dod o Abercastell yn wreiddiol ond es i i’r coleg yng Nghaerfyrddin. A nawr dw i’n ôl yn Abercastell! Dw i eisiau gweithio ar y radio fel chi Robin, felly diolch i chi am y cyfle!

Robin: Croeso, Cari...

Cari: Dw i’n edrych mlaen yn fawr at fod ar eich rhaglen bob dydd Sadwrn.

Robin: O Cari, paid dweud Chi plis! Dw i’n teimlo’n hen pan wyt ti’n dweud Chi...

Cari: O’r gorau Robin, trïa i gofio...ond dych chi’n ffrindiau gyda dad yn y clwb rygbi....

Robin (Wel, diolch yn fawr Cari, ‘dyn ni’n edrych mlaen at gael rhywun ifanc ar y rhaglen – tra mae Anti Mair ym Mhatagonia wrth gwrs! Felly Ceri, faset ti’n hoffi dewis y gân nesa?

Cari: Beth am y llewod seicedelig?

Robin: Pwy....? Wel, tra ‘dyn ni’n chwilio am y grŵp newydd yma, dyma Dafydd Iwan gyda Yma o Hyd....

**Uned 2**

Robin: Helo bawb, a chroeso i raglen newydd ar Radio Rocio – Codi Cwestiwn – sy’n gofyn cwestiynau pwysig i bobol Abercastell a’r ardal. Ein gwestai cyntaf yw Nia Morgan, Aelod y Senedd i Abercastell. Croeso i’r rhaglen Ms Morgan.

Nia: O, galwch fi’n Nia, Robin.

Robin: O’r gorau, Nia. Codwch y ffôn os dych chi eisiau gofyn cwestiwn i Ms Nia Morgan. Helo helo, pwy sy’n siarad?

Dafydd: Helo Robin, Dafydd Roberts sy ’ma. Rwy’n siomedig iawn gyda threfniadau’r eira – dyw’r lori halen byth yn dod lawr ein ffordd ni.

Nia M: Wel, mae’n ddrwg gyda fi, ond fel dych chi’n gwybod Dafydd, mae toriadau ariannol ym mhob man. Dim ond y priffyrdd fydd yn cael halen eleni.

Dafydd: Ond llynedd roedd ein ffordd yn cael halen. Mae’r bws yn dod heibio’r tŷ, ond fydd o ddim yn gallu heb halen, bydd y ffordd yn rhy llithrig.

Nia M: Mae cyngor Abercastell yn dweud bydd y bws yn mynd ar hyd ffordd wahanol, yn defnyddio’r prif ffyrdd, pan fydd gormod o eira.

Robin: A sut dyn ni i fod i wybod pryd fydd gormod o eira i’r bws?

Nia M: Bydd neges ar y wefan ac ar bob safle bysiau.

Dafydd: Ond dw i byth yn edrych ar y we, a galle rhywun gwympo yn mynd i’r safle bws i edrych.

Robin: Digon gwir, Dafydd.

Dafydd: A beth am yr henoed? Sut maen nhw i fod i fynd i’r dref i siopa?

Robin: Wel ie, ond gaf i ofyn i’r gwrandawyr...Cofiwch, os oes gyda chi gymdogion sy’n cael trafferth gyda’r tywydd oer, sy’ ddim yn gyrru efalle, gofynnwch ydyn nhw eisiau rhywbeth pan dych chi’n mynd i siopa.

Nia: Syniad gwych Robin. Cymwynas i’r cymdogion. Bendigedig!

Robin: Felly efalle dylai pawb aros gartre yn gynnes a gwrando ar Radio Rocio, yn enwedig bwletin y tywydd, sy’n dod nesa! A wedyn bydda i’n holi Ms Nia Morgan be fydd yn digwydd yn y Senedd wythnos nesa gyda’r trethi newydd..!

**Uned 3**

Robin: Wel helô bawb, dw i yma ar ben fy hun, achos dyw Cari ddim wedi cyrraedd eto Wel, Pnawn da Cari!

Cari: Dim ond un ar ddeg ydy hi!

Robin: Ond roedd y rhaglen yn dechrau am ddeg, Cari.

Cari: Mae’n ddrwg gen i mod i’n hwyr, Robin.

Robin: Ble wyt ti wedi bod? Dyma dy raglen gyntaf di!

Cari: Mi ges i broblem fawr gyda’r car. Dw i’n meddwl bydd rhaid i mam gael car newydd!

Robin: Dy fam di? Pam?

Cari: Roedd hi’n mynd i roi lifft i mi. Ond wnaeth y car ddim cychwyn.

Robin: Pam wnest ti ddim cael bws? Mae’r safle bws ar gornel eich stryd chi!

Cari: Wel, ro’n i wedi colli’r bws.

Robin: Pam wnest ti ddim cael tacsi? Wyt ti’n meddwl bod hi’n bwysig bod ar amser ar dy ddiwrnod cyntaf di yn y gwaith?

Cari: Ydy, ond doedd gen i ddim rhif ffôn i’r tacsi a doedd fy ffôn i ddim yn gweithio beth bynnag.

Robin: Wnest ti gysgu’n hwyr Cari?

Cari: Wel do, dipyn bach. Dw i’n meddwl mod i wedi dweud bod fy ffôn i ddim yn gweithio. Felly wnes i ddim clywed y larwm ar y ffôn. Mae’n ddrwg gen i Robin, wneith o ddim digwydd eto.

Robin: Dw i’n meddwl basai’n syniad da i ti brynu ffôn newydd ar ôl y rhaglen, mae’n rhatach na phrynu car arall! Beth bynnag, cer i wneud paned ar unwaith. Yr eitem nesa ar y rhaglen fydd sgwrs am be sy’ yn y sinema ar hyn o bryd. Ar ôl y gân nesa...  ‘Tic Toc’ gan y Clociau!

**Uned 4**

Robin: Helo helo pwy sy’n siarad?

Miriam Morris: Miriam Morris sy’n siarad. Dw i eisiau gofyn i chi ein helpu ni. Dyn ni’n trefnu parti gwisg ffansi yn Neuadd y Dre bob blwyddyn.

Robin: Bendigedig... a dych chi eisiau i mi helpu?

MM: Wel ydw wrth gwrs Robin.

Robin: Dw i wrth fy modd gyda’r Parti Gwisg Ffansi – dw i wedi ennill fwy nag unwaith ond dych chi eisiau i fi ddewis y person gyda’r wisg ffansi orau?

MM: Wel nac ydw a dweud y gwir Robin. Mewn gwirionedd dw i’n gofyn am help y gwrandawyr.

Robin: ( pwdlyd) Dw i’n gweld, We beth dych chi eisiau te?

MM: Bob blwyddyn dyn ni’n dewis elusen, achos da lleol i gael yr arian dyn ni’n ei gasglu yn y parti. Ond eleni dyw’r pwyllgor ddim yn gallu cytuno.

Robin: Felly am bwy dyn ni’n son?

MM: Mae gan bob un eu cefnogwyr - mae Mr Eric Jones yn son am yr ambiwlans awyr, gan fod y teulu wedi bod yn dringo ers blynyddoedd a rhai wedi gweithio gyda’r tîm.

Robin: Achos da iawn wir.

MM: Mae Mrs Llinos Roberts yn hoff o’r injan dân gan bod ei chath pedigrî wedi cael ei hachub o goeden unwaith, ac roedd hi’n ddiolchgar iawn.

Robin: Dw i’n cofio’r stori yna hefyd. Roedd hi’n gath werthfawr iawn – saith can punt!

MM:Mae Miss Mair Thomas yn cefnogi’r Bad Achub – roedd ei chefnder yn gapten Bad Achub Abercastell yn y chwedegau.

Robin: Dw i’n cofio siarad â fe unwaith ar y rhaglen – dyn diddorol iawn.

MM: Ond mae Mr Rob Richards yn awyddus i ni roi’r arian i’r cartref cŵn.

Robin: Dw i ddim yn siwr am hynny, mi wnaethon nhw gael llawer o arian ar ôl i rywun ennill y loteri llynedd.

MM: Wel dyna ni, pa un, Robin?

Robin: Dw i’n cofio person mor arbennig oedd capten Thomas – felly y Bad Achub amdani.

MM: Diolch Robin – ac edrycha i mlaen at eich gweld chi. Fel beth dych chi’n mynd i ddod te?

Robin: Wel – capten Bad Achub ‘swn i’n meddwl. Diolch am ffonio!

**Uned 5**

Robin: Helo helo, pwy sy’n siarad?

Meinir: Helo Robin, Meinir sy ’ma.

Robin: Meinir? Wel, dyna enw hyfryd. O ble wyt ti’n dod Meinir?

Meinir: Dw i’n dod o Gaerfyrddin , ond roedd fy nhad yn dod o Benllŷn yn y gogledd, ddim yn bell o Aberdaron.

Robin: Braf iawn. Felly dyna pam mae gen ti’r enw Meinir?

Meinir: Pam dych chi’n dweud hynny Robin ?

Robin: Wel, dych chi wedi bod yn Nant Gwrtheyrn, Meinir?

Meinir: Naddo, ond dwi wedi clywed am y lle wrth gwrs. Mae fy mos i wedi bod yna ar gwrs Cymraeg, mis diwetha, fel mae’n digwydd.

Robin: Wel wel, felly wnest ti ddweud stori Rhys a Meinir wrthi hi?

Meinir: Pa stori, Robin?

Robin: Dwyt ti ddim yn gwybod stori fwya enwog Nant Gwrtheyrn?

Meinir: Nac ydw Robin, beth yw hi?

Robin: Wel... dyma hi: Un tro.... a dyna ddiwedd y stori

Meinir: O am stori drist! Rhaid imi fynd yna. Af i tro nesa bydda i yn y Gogledd.

Robin: Ie wir Meinir. Wel pam wnest ti ffonio beth bynnag?   
Meinir, Wel Robin ro’n i’n mynd i ofyn i’r gwrandawyr am syniadau – dw i eisiau priodi yn rhywle diddorol, ond dw i’n meddwl nawr mod i wedi ffeindio lleoliad perffaith.

Robin: Ble?

Meinir: Nant Gwrtheyrn wrth gwrs

Robin: Be ydy enw dy gariad di? Dim Rhys gobeithio?

Meinir: Nage wir, diolch byth! Rhian ydy hi!

Robin: Byddwch chi’n iawn felly, ha ha! Llongyfarchiadau i ti a Rhian, a phriodas hapus i chi. Ond cofia, dim dringo coed noson cyn y briodas, Meinir! Diolch am ffonio, hwyl nawr!

**Uned 6**

RR: Helo pwy sy’n siarad?

CC: Cadi Cadwaladr o sianel deledu ar-lein Cymru Sgwrsio gyda’r Sêr .

RR: Wel wel! Croeso Cadi! Am beth dych chi eisiau siarad heddiw?

CC: Amdanoch chi, a dweud y gwir Robin.

RR: FI? Pam?

CC: Wel ’dyn ni’n gwneud rhaglen am bobl enwog Cymru.

RR: O, dw i’n cochi! Faswn i ddim yn dweud mod i’n enwog iawn....!

CC: Na Robin, dwedwch wrtho i ...dych chi wedi cwrdd â rhywun enwog?

RR: Wel...nac ydw a dweud y gwir.

CC: Neb o gwbl?

RR: Neb eto...  
CC: Wel, fasech chi’n hoffi cyfweld â’r seren ffilm enwog Catrin Zara er enghraifft? Mae ei mam-gu hi’n dod o Abercastell...

RR: Hy! Dw i ddim wedi’i gweld hi mewn ffilm ers blynyddoedd.

CC: A beth am y canwr enwog Tom Siôn?

RR: Dw i ddim wedi gwrando arno fe ers blynyddoedd chwaith. Ydy e’n dal i ganu?

CC: Fasech chi’n hoffi mynd i weithio yn Llundain neu America rhyw ddiwrnod?

RR: Pam faswn i eisiau mynd i America?

CC: I gyfweld â sêr Hollywood?

RR: Na faswn - Dwi ddim yn gwybod llawer amdanyn nhw, a does dim diddordeb gyda fi ynddyn nhw o gwbl chwaith.

CC: Wel dyna drueni achos roedd “Sgwrsio gyda’r Sêr” yn chwilio am rywun i wneud rhaglen ym Miami ym mis Mehefin. Ond dyna ni, gofynnwn ni i rywun arall. Hwyl!

RR: Arhoswch funud...Cadi? Cadi...?

**Uned 7**

Yn y swyddfa.

Llinos: Welaist ti’r llun ohonot ti ar Trydar ddoe?

Robin: Naddo, welais i mohono fe. Beth oedd e?

Llinos: Llun ohonot ti ac Anti Mair ym mharti Nadolig y gwaith chwe blynedd yn ôl. Mewn gwisg ffansi!

Robin: O na! Beth oedd y wisg ffansi? Dw i ddim yn cofio! Dw i’n gwisgo rhywbeth gwahanol bob blwyddyn.

Llinos: Ro’t ti wedi gwisgo fel cawr mawr! Gyda *stilts*! Ac roedd Anti Mair mewn gwisg gwrach! Gyda het fawr ddu!

Robin: O diar! Beth fydd pawb yn feddwl ohono i?

Llinos: Paid â phoeni gormod, bydd pawb wedi anghofio am y llun mewn wythnos.

Robin: Welodd mam mo’r llun, gobeithio!

Llinos: Pam? Mae’n ddoniol iawn!

Robin: Achos dwedais i wrth mam fy mod i byth yn gwisgo gwisg ffansi! Gwrthodais i pan oedd ei pharti pen-blwydd hi yn wyth deg oed eleni.

Llinos: Ydy dy fam di’n mynd ar Trydar ‘te?

Robin: Ydy, wrth gwrs! Mae hi wrth ei bodd yn cael hanes pawb o’r cyfrifiadur.

Uned 8

Yn y swyddfa

Robin: Bore da Ceri, sut wyt ti?

Ceri: Ddim yn dda iawn a dweud y gwir. Ddoe ro’n i’n helpu Anti Mair i roi cot o baent i’r lolfa yn ei thŷ hi.

Robin: Chware teg i ti.

Ceri: Wel ro’n i’n peintio ac roedd Anti Mair yn dal yr ysgol. Roedd hi’n cadw gafael yn dynn achos roedd rhaid i mi ymestyn yn bell i gyrraedd y gornel uchaf.

Robin: Dw i’n gwybod, mae stafelloedd hen dŷ Anti Mair yn fawr a’r waliau’n uchel.

Ceri: Ond dechreuodd rywun guro a churo’r drws. Felly yn y diwedd aeth Anti Mair i ateb y drws.

Robin: O diar, dw i’n meddwl mod i’n gwybod beth ddigwyddodd nesa.

Ceri: Rhedodd Pero’r ci drwy’r lolfa wrth glywed y drws a tharo’r ysgol. Dechreuodd yr ysgol ysgwyd...

Robin: O na...!

Ceri: A do, cwympais i a thorri asgwrn bach yn fy nhroed chwith. A chwympodd y paent melyn ar fy mhen i hefyd! Ac i wneud pethau’n waeth, roedd Anti Mair yn chwerthin am fy mhen i!

Robin: O druan â ti! Wyt ti’n gallu cerdded?

Ceri: Ydw ond dw i ddim yn cael gyrru car am chwech wythnos.

Robin: Wel, dyna niwsans. Pwy oedd wrth y drws beth bynnag?

Ceri: Dyn yn casglu arian ar gyfer y Groes Goch!

Uned 9

Robin: Helo helo, pwy sy’n siarad?

Carol: Helo Carol sy ’ma.

Robin: Bore da Carol. Sut oedd y penwythnos?

Carol: Ofnadwy... Ond a dweud y gwir, dw i ddim eisiau siarad â chi Robin, dw i eisiau cyngor gan Anti Mair. Pryd mae rhaglen broblemau “Annwyl Anti Mair” yn dechrau? Ro’n i’n meddwl bod y rhaglen ymlaen nawr.

Robin: Yn anffodus, Carol, mae Anti Mair yn dal ar ei gwyliau – ond dw i’n dda am roi cyngor hefyd.

Carol: Gyda phob parch Robin, dwyt ti ddim yn gallu rhoi cyngor i fi am hyn.

Robin: Sut wyt ti’n gwybod? Beth yw’r broblem?

Carol: Wel, Robin, dw i’n mynd i gael babi mewn tair wythnos, a dw i’n dioddef o ddiffyg cwsg ofnadwy.

Robin: Mae’n ddrwg gen i glywed hynny, Carol. Pam dych chi ddim yn gallu cysgu te?

Carol: Mae’r babi yn gwasgu yn erbyn fy asgwrn cefn i a dw i’n dihuno tua phum gwaith bob nos. Mae Anti Mair wedi sôn o’r blaen am ffyrdd i helpu merched i gysgu pan maen nhw’n mynd i gael babi yn fuan. Wyt ti’n gallu helpu gyda hyn, Robin?

Robin:

Carol: Pam dych chi’n pesychu Robin?

Robin: Wel, dw i ddim wedi cael babi wrth gwrs,...

Carol: Yn union...

Robin:.... ond tasai hi yma, basai hi’n dweud wrthot ti am gael bath poeth cyn mynd i’r gwely, yfed diod o laeth poeth a mêl...ym...

Carol: Wel diolch am eich help Robin.

Robin: Croeso, barod i helpu bob amser. Reit y gân nesaf ...hwiangerdd hyfryd gan Sian James i helpu babi i gysgu ...

**Uned 10**

Robin: Wel, heddiw , fel rhan o’r gyfres “Diddordebau diddorol” mae rhywun diddorol gyda ni sy’n mynd i son am ei diddordeb. Dyma Gwen Griffiths. Bore da Gwen.

Gwen: Bore da Robin:

Robin:Wel, beth dych chi’n wneud yn eich amser sbar Gwen?

Gwen: Dw i’n gwau. Dwi’n gwau teganau meddal.

Robin: Pa fath o deganau, Gwen?

Gwen: Pob math, ond anifeiliaid a chymeriadau o storiau Tylwyth Teg fel arfer.

Robin: A phwy sy’n cael y teganau?

Gwen: Wel, mae pob plentyn sy’n aros dros nos yn ysbyty Abercastell yn cael cynnig tegan, a dwi’n gwerthu rhai mewn ffeiriau celf a chrefft o gwmaps yr ardal i godi arian ar gyfer yr adran gofal dwys i fabanod hefyd.

Robin: Gwych. Ers faint dych chi’n gwneud hyn, Gwen?

Gwen: Ers plentyndod, felly ers llawer iawn o flynyddoedd.

Robin: Felly pam dych chi wedi dod ar y rhaglen Gwen?

Gwen: Wel, dyn ni’n gofyn i bobol oes gwlân gyda nhw yn y tŷ dyn nhw’n mynd i’w ddefnyddio. Gwnawn ni ddefnydd da ohono fe.

Robin: Syniad gwych Gwen. Gall y gwrandawyr ddod â gwlan i dderbynfa ysbyty Abercastell, neu yma i Radio Rocio os yw hi’n fwy cyfleus i chi.

Gwen: Diolch Robin. Hefyd dw i newydd ddechrau clwb gwau Cymraeg – felly os oes unrhyw un eisiau dod i far cefn tafarn yr Afr Wen nos Iau am wyth, byddwn ni yna yn gwau ac yn siarad Cymraeg. Cewch chi ddigon o gyfle i sgwrsio, dyn ni’n griw siaradus iawn!

Robin: Ardderchog Gwen. Wel pob hwyl gyda’r gwau, a’r clwb gwau Cymraeg hefyd. Cofiwch – croeso i bawb sy’n hoffi gwau, yn yr Afr Wen bob nos Iau.

Gwen: Diolch Robin.

Robin: Ac wrth gwrs, ar ôl y sgwrs yna rhaid i mi chwarae’r gân werin boblogaidd Oes Gafr Eto. A dyma Sian James yn ei chanu hi

**Uned 11**

Robin: Heddiw dw i’n siarad â Sara Swnllyd, prif gantores y grŵp pop ifanc y Fflamau Ffyrnig. Diolch am ffonio Sara.

Sara. Croeso.

Robin: Wel, cawsoch chi eich dewis i ganu Cân Cymru i Iwrofision! Llongyfarchiadau!

Sara: Diolch eto.

Robin: Dyma’r tro cynta i grŵp Cymraeg ganu yn Iwrofision. ’Dyn ni wedi cael llawer yn cystadlu yn Cân i Gymru, ac wedyn yn Iwerddon yn erbyn y gwledydd Celtaidd eraill. Ond ble byddwch chi’n cystadlu?

Sara: Paris.

Robin: Ha ha! Felly byddwch chi’n rhedeg i Baris!

Sara: Na, ’dyn ni’n cael bws...

Robin: O.... Wel, mae plant Cymru wedi cael eu clywed yn Iwrofision ifanc o’r blaen – ac wrth gwrs dych chi ddim yn hen, Sara – faint yw eich oed chi?

Sara: Un deg saith.

Robin: A beth am bawb arall yn y grŵp?

Sara: Mae Alun yn ugain, mae Anna yn ugain, mae Bedwyr yn ugain, mae Cartrin yn ugain, ac mae Carwyn yn... dw i ddim yn cofio...

Robin: Ugain?

Sara: Ie, dwi’n meddwl.

Robin: Ti yw babi’r grŵp ’te?

Sara: Ie.

Robin: Felly dych chi’n canu’n broffesiynol, Sara?

Sara: Dim eto.

Robin: Beth yw gwaith pawb ’te? Dych chi’n cymryd gwyliau i fynd i Baris?

Sara: Dw i yn yr ysgol ac mae pawb arall yn y coleg.

Robin: Wel pob hwyl Sara gyda’r gyst.....

Sara: Hwyl

Robin: Hm, gobeithio bydd mwy gyda Sara Swnllyd i ddweud wrthon ni ar ôl bod ym Mharis. Beth bynnag, dyma’r gân – Gwefus goch a gwallt gwyrdd – sy’n disgrifio Sara yn berffaith! Mwynhewch.

**Uned 12**

Robin: Heddiw mae hen ffrind yn ôl i siarad â ni. Croeso mawr i Anti Mair yn ol i’r rhaglen. Ond mae ffrind newydd gyda ni hefyd . Ganwyd a magwyd Alejandro Griffiths yn bell o Abercastell, ond mae ei Gymraeg e cystal â Chymraeg Anti Mair a fi. Croeso, Alejandro.

Alej: Diolch Robin. Sut dych chi ers llawer dydd?

Robin: Dw i’n iawn Alejandro. Mae’n amser hir ers i ni fod ym Mhatagonia. Felly beth dych chi’n feddwl o Gymru?

Alej: Mae wedi bod yn freuddwyd oes i fi ddod yma.

Robin: Pam felly Alejandro?

Alej: Wel, ces i fy ngeni ym Mhatagonia ond ganwyd fy hen nain yn Llanuwchllyn ger y Bala, a magwyd fy hen dad-cu yn Aberpennar.

Robin:Felly pam dych chi yma yn Abercastell?

Alej: Ces i fy ngwahodd i ddod yma gan Mair wrth gwrs. ’Dyn ni wedi bod yn sôn llawer iawn am yr hen wlad, ac roedd yn hen bryd i fi ymweld. Wedi’r cyfan, mae fy ngwreiddiau i yma. Ro’n i dan deimlad yn cyrraedd Cymru o’r diwedd.

Robin: Sut oedd y daith yma?

Alej: Ddim yn ddrwg. Cawson ni un noson yn Buenos Aires i dorri’r daith – ro’n ni’n dioddef o ddiffyg cwsg braidd ar ol taith o ugain awr o Drelew ar y bws!

Robin: Felly Anti Mair, dych chi’n ôl i aros?

Anti Mair: Am y tro - gawn ni weld beth fydd Alejandro’n feddwl o Gymru....

**Uned 13**

Robin: Felly Alejandro, ydy Cymraeg yn iaith gyntaf neu yn ail iaith i chi?

Alej: Mae’n anodd dweud.

Robin: Pwy oedd yn siarad Cymraeg yn eich teulu chi?

Alej: Ro’n i’n siarad Cymraeg â dad a Sbaeneg gyda mam. Ac mae carreg fedd mam a dad yn ddwyieithog.

Robin: A ble arall o’ch chi’n siarad Cymraeg?

Alej: Dim ond yn y capel a gyda rhai ffrindiau.

Robin: Beth sy’n wahanol rhwng tafodiaith Patagonia ac Abercastell?

Alej: Mae’n flin gyda fi, dw i ddim yn deall y cwestiwn.

Robin: Iawn –beth sy’n wahanol rhwng tafodiaith Patagonia ac Abercastell?

Alej: Dim llawer, Robin. Chi sy’n siarad yn gyflym. Dw i ddim yn cael trafferth deall Mair o gwbl!

Robin: Dych chi’n gwneud yn well na fi felly, Alejandro, dwi ddim yn deall Anti Mair o gwbl! Ond cofiwch ddod yn ôl i’n gweld ni cyn i chi fynd yn ôl i Batagonia, Ajejandro – os byddwch chi’n mynd, wrth gwrs!

Alej: Wel, dw i’n heneiddio ac mae’r daith yn bell. Mair fydd yn penderfynu pryd byddwn ni’n mynd yn ôl. Ond gwnaf i alw draw am sgwrs cyn bo hir beth bynnag, ar ol i ni ddod yn ôl o’n gwyliau ym Machynlleth.

Robin: Diolch a mwynhewch eich gwyliau, y ddau ohonoch chi!

**Uned 14**

**Robin:** Heddiw, mae Rhian Morris o gymdeithas Rhieni maeth Cymru wedi dod i siarad â

ni. Croeso, Rhian.

**Rhian**: Diolch am gael dod ar y rhaglen.

**Robin**: Felly Rhian, pam dych chi eisiau siarad â’r gwrandawyr?

**Rhian**: Wel Robin, ’dyn ni’n chwilio am bobol i fod yn rhieni maeth.

**Robin**: Diddorol – ond pam dych chi wedi dod i siarad â ni yn Radio Rocio ’te?

**Rhian**: Wel, ’dyn ni’n brin o bobl sy’n siarad Cymraeg. Mae’n well gyda phlant sy’n siarad

Cymraeg fel iaith gyntaf aros mewn ty ble mae’r rhieni maeth yn siarad Cymraeg, wrth gwrs.

**Robin**: Felly pwy sy’n gallu ymgeisio i fod yn rhiant maeth?

**Rhian**: Rhaid i chi fod dros 21 oed, gyda stafell wely sbâr yn eich tŷ. Dych chi’n gallu bod

yn sengl neu gyda phartner. Weithiau mae plant gartre neu weithiau mae rhai yn dewis bod yn rhiant maeth pan mae’r nyth yn wag – ar ôl i’w plant nhw adael cartref.

**Robin**: Oes rhaid i chi fod yn fam neu’n dad, felly?

**Rhian**: Nac oes wir - ond rhaid i chi fod yn barod i gefnogi a helpu person ifanc.

**Robin**: Pam does dim o bobl ddim yn gwneud cais i fod yn rhieni maeth?

**Rhian**: Dw i ddim yn siŵr – diffyg hyder efallai? Dw i’n hapus i ddod i gynnal sgwrs gyda

unrhyw gymdeithas ac i rannu gwybodaeth am y broses.

**Robin:** Felly pwy sy’n addas i fod yn rhiant maeth?

**Rhian**: Dw i’n meddwl taw amynedd yw’r peth pwysica, synnwyr cyffredin ac agwedd

meddwl agored. Ac wrth gwrs, i rai pobol mae’n broffesiwn.

**Robin:** Sut, felly?

**Rhian**: Mae llawer o bobl yn rhieni maeth llawn amser. Maen nhw wedi helpu cannoedd o

blant a phobl ifanc. Dych chi’n cael arian i dalu am eich amser, ac am gostau byw y

person ifanc.

**Robin:** A dych chi’n gwybod eich bod chi’n gwneud gwaith gwerthfawr. Felly sut mae’r

gwandawyr yn gallu cysylltu â chi?

**Rhian**: Ewch ar ein gwefan ac anfonwch eich manylion personol – enw, rhif ffôn symudol

neu gyfeiriad ebost, a byddwn ni’n cysylltu’n ôl â chi am sgwrs.

**Robin:** Neu ffoniwch ni yn swyddfa Radio Rocio a byddwn ni’n anfon eich manylion cyswllt

ymlaen at Rhian. Felly, os dych chi eisiau gwybod mwy, a helpu person ifanc i gael

cartref da - Ewch amdani! Pob hwyl Rhian!

**Rhian**: Diolch am bob dim. Hwyl a diolch eto.

**Uned 15**

Robin: Helô helô, pwy sy’n siarad?

Gwennan: Helo, Gwennan sy ’ma o Ffermwyr Ifanc ardal Abercastell.

Robin: Shwmae Gwennan. Sut gallwn ni’ch helpu chi?

Gwennan: Wel rhaid i ni godi arian i helpu criw o bobl ifanc yr ardal sy’n mynd i Seland Newydd am chwe mis i gael profiad gwaith ar ffermydd y wlad.

Robin: Wel - cyfle gwych iddyn nhw. Sut dych chi’n mynd i godi’r arian?

Gwennan: Mae diwrnod hwyl gyda ni wythnos i ddydd Sadwrn. Mae e wedi ei drefnu gan deulu Fferm Cae’r Castell, gyda help Mudiad y Ffermwyr Ifanc.

Robin: Beth sy’n digwydd yn y diwrnod hwyl ’te?

Gwennan: Mae helfa drysor gyda ni o gwmpas y fferm – rhaid i chi fod yn barod i fynd i mewn i ambell dwlc, beudy, cwt gwair a hyd yn oed ambell gwt ieir. Ond mae gwobrau ardderchog!

Robin: Fydda **i** ddim yn gwneud hynny – mae gwair yn gwneud i fi gosi yn ofnadwy – a thisian!

Gwennan:Wel croeso i chi ddod yn hwyrach, mae barbeciw a thwmpath dawns gyda ni yn yr ysgubor fawr gyda’r nos.

Robin: Mae hynny’n swnio’n fwy o hwyl i fi.

Gwennan: Gyda seidr a chig o Gymru!

Robin: Gwell byth!

Gwennan: Ond cofiwch – dim gwisgo stiletos ! Llawr pridd a llwch sy yn y sgubor fawr – a dyw e ddim yn hollol wastad - felly gofal cyn steil!

Robin: Pwy sy’n gwneud y gerddoriaeth?

Gwennan: Y Gwerinwyr Gwyllt sy’n chwarae!

Robin: Dw i’n siŵr taw nhw yw’r grwp gwerin mwya swnllyd yng Nghymru!

Gwennan: Paid â phoeni Robin, does dim un fferm arall o fewn clyw!

Robin: Ha ha! Felly oes angen archebu tocyn ymlaen llaw?

Gwennan: Wel oes, os gallwch chi, i ni gael gwybod faint o fwyd sydd angen i’r barbeciw. Ffoniwch fi ar 07814256396 i gael tocyn.

Robin: Wel, ble’n union mae fferm Cae’r Castell?

Gwennan: Rhaid i chi fynd i dop y bryn lle mae’r castell, wedyn mynd lawr y ffordd i’r chwith ac mae’r fferm ar y dde.

Robin: Dw i’n gwybod – ffordd gul iawn?

Gwennan: Nage, mae’n eitha llydan. Digon llydan i dractor, beth bynnag!

Robin: Diolch am ffonio Gwennan. Dw i’n siŵr bydd y diwrnod – a’r noson -yn llawn hwyl!

**Uned 16**

Robin: Heddiw dw i’n siarad â Rhian Richards o Fynyddcastell. Bore da, Rhian.

Rhian: Bore da Robin.

Robin: Fel dych chi i gyd yn gwybod, enillodd Rhian y loteri dair wythnos yn ôl. Deg miliwn o bunnau!

Rhian: Mae hi’n dal yn anodd credu.

Robin: Diolch yn fawr am ddod i siarad â ni.

Rhian: Croeso Robin. Dw i’n hoff iawn o’ch rhaglen chi.

Robin: Felly Rhian beth dych chi’n mynd i wneud gyda’r holl gyfoeth?

Rhian: Wel, does dim brys.

Robin: Dych chi wedi rhoi’r gorau i weithio?

Rhian: Wel ydw, a dweud y gwir. Basai pawb yn gwneud, dw i’n siŵr.

Robin: Dych chi’n mynd i symud tŷ?

Rhian: Dwi ddim yn siŵr eto i ble dw i eisiau symud. Baswn i yn hoffi gallu gweld y machlud ar y môr o’r lolfa. Ond hoffwn i aros yn yr ardal yma, neu yn bendant yng Nghymru.

Robin: A beth arall dych chi’n mynd i wneud gyda’r arian?

Rhian: Wel, gawn ni weld. Bydda i’n rhoi arian i helpu ffoaduriaid, ac i hosbis Abercastell. Ac i’r teulu wrth gwrs.

Robin: Ond dych chi am fynd ar wyliau hefyd?

Rhian: Ydw wir! Y peth cynta wnes i oedd bwcio taith i’r gofod!

Robin: Beth?

Rhian: Ie, rhaid i mi fynd i Arizona i hyfforddi yn gynta. Mae NASA yn rhoi cwrs wythnos arbennig i bawb sy’n mynd.

Robin: Gaf i ofyn faint fydd hyn yn gostio?

Rhian: Does dim pris gyda fi eto ond a bod yn onest, faint bynnag yw e, galla i ei fforddio fe.

Robin: Beth mae eich teulu a’ch ffrindiau yn ddweud am eich cynlluniau?

Rhian: Mae rhai ohonyn nhw’n meddwl bod llawer mwy o arian na synnwyr cyffredin gyda fi erbyn hyn, ond mae rhai yn cytuno â fi bod y gofod yn lle anhygoel.

Robin: Pam dych chi eisiau mynd i’r gofod ’te?

Rhian: Dw i’n edrych ymlaen at y distawrwydd. A gweld y byd yn y pellter.

Robin: : Wel pob hapusrwydd i chi Rhian. A mwynhewch! Dewch yn ôl ar ôl dod adre o’r gofod i ddweud wrthon ni sut aeth y daith.

Rhian: Gwnaf i, diolch Robin.

Robin: Siwrne dda!

**Uned 17**

Robin: Heddiw dw i’n siarad â Ceri Cartwright o siop Ceri Cyrls.

Ceri: Helô Robin.

Robin: Wel sut galla i eich helpu chi Ceri?

Ceri: Hoffwn i ofyn i’r gwrandawyr ein helpu. Mae cynnig arbennig gyda ni.

Robin: Gwych! Bargen, felly?

Ceri: Ddim yn hollol Robin. ’Dyn ni eisiau codi arian i’r Eisteddfod Genedlaethol sy’n dod i ardal Abercastell mewn dwy flynedd.

Robin: O, beth yw’r cynnig , Ceri?

Ceri: Wel Robin, ’dyn ni’n rhoi deg y cant i’r Eisteddfod bob tro ’dyn ni’n cael cwsmer sy’n byw yn ardal Abercastell.

Robin: Dw i’n gweld. Da iawn, Ceri. Felly dych chi am dorri fy ngwallt i ar ôl i ni siarad?

Ceri: Ydw wir Robin.

Robin: Ac wrth gwrs bydd angen i fi dalu’r pris llawn er mwyn i’r Eisteddfod ddechrau cael ei harian.

Ceri: Ie, dyna’r syniad.

Robin: Wel do’n i ddim yn disgwyl cael torri fy ngwallt am ddim – dw i’n nabod y teip sy’n meddwl bod ni’n cael pob math o bethau am ddim ar Radio Rocio. Felly Ceri beth dych chi’n feddwl?

Ceri: Hm, mae eich gwallt chi’n eitha hir.

Robin: Dw i’n hoffi gwallt eitha hir Ceri. Mae’n cadw fy nghlustiau i’n gynnes yn y gaeaf.

Ceri: Wel dych chi’n bendant ddim yn mynd yn foel, Robin. Gaf i gribo eich gwallt i ddechrau?

Robin: Cewch, wrth gwrs.

Ceri: Dych chi’n hoffi’r gwallt oddi ar eich talcen?

Robin: Beth dych chi’n feddwl Ceri?

Ceri: A dweud y gwir baswn i’n hoffi torri eich gwallt chi’n fyr.

Robin: Ond – bydd fy nghlustiau i’n oer yn y gaeaf.

Ceri: Na fyddan siŵr Robin. Gallwch chi wisgo het. A bydd mwy o steil gyda chi. Ac yn edrych yn ifancach.

Robin: O...o’r gorau te. Amdani! Felly dyma ni, Gwilym Bowen Rhys yn canu “Mae gen i dipyn o dŷ bach twt – gwallt twt fydd gyda fi ar ol i Ceri orffen ei gwaith ...

Robin: Dych chi’n siŵr bod chi eisiau torri cymaint â hynny?

**Uned 18**

Yn y swyddfa.

Rob: Bore da Alejandro! Beth wyt ti’n wneud yma? Dyw Anti Mair ddim yn gweithio tan heno.

Alej: Dw i’n gwybod, Robin. Dyna pam dw i yma.

Rob: Diddorol iawn Alejandro! Gwell i chi egluro!

Alej: Bore da Robin. Dw i eisiau rhannu cyfrinach gyda ti, Robin.

Robin: Wel, beth yw e Alejandro?

Alej: Mae pen-blwydd Mair dydd Sadwrn nesa. ’Dyn ni am fynd i aros yng ngwesty’r Harbwrfeistr yn Aberaeron.

Robin: Wel wir! Hwnna yw hoff westy Anti Mair! Dyna fendigedig.

Alej. Dw i’n gwybod! Mae e’n lle rhamantus iawn. Dw i am ofyn iddi hi fy mhriodi i!

Robin:

Alej: Paid â thagu Robin – a phaid â syllu mor syn! Dwyt ti ddim yn meddwl fod e’n syniad da?

Robin: Beth? Ond Alejandro, dych chi’n wyth deg saith!

Alej: Rheswm da i beidio ag aros mwy cyn gofyn. Dw i ddim eisiau colli gafael ar berson mor arbennig, dw i eisiau cwmni Mair yn fy henaint – ac mae fy awyren yn ôl i Batagonia mewn pythefnos.

Robin: Wel, ie wir. Pob hwyl a gobeithio bydd hi’n derbyn. Ond ble dych chi am fyw?

Alej: Wel dyna yw’r cwestiwn, on’d ife? Ond dyw hi ddim wedi cytuno eto!

Robin: Croesi bysedd felly.

Alej: Ie, pob bys - a bawd!

Robin: Gadewch i fi wybod, Alejandro.

Alej: Ti fydd y cynta i glywed yr ateb!

Robin: Pob lwc, hen ffrind!

**Uned 19**

Robin*:* Heddiw mae newyddion mawr gyda ni. Mae Anti Mair yn mynd i briodi! Llongyfarchiadau mawr i chi ac Alejandro!

Alej ac Anti Mair: Diolch.

Robin: Mae Patagonia mor bell o ffrindiau Anti Mair, a Chymru mor bell o’ch teulu chi!

Anti Mair: Dyw pellter ddim yn rhwystr y dyddiau hyn. Mae’r we yn wych i gadw cysylltiad gyda phobl ym mhen draw’r byd. A ’dyn ni wedi bod yn mynd a dod ar draws y môr mawr ers amser nawr.

Robin: Wel ydych, am wn i. Felly ble dych chi am fyw? Patagonia?

Anti Mair : Robin – dwyt ti ddim yn cael gwared arna i mor hawdd!!

Alej: Wel mae lle i ni yn ffermdy’r teulu yng Nghwm Hyfryd – Rhos y Gwynt - fy mab sy’n ffermio yno nawr wrth gwrs.

Anti Mair: A ’dyn ni’n mynd i gadw’r tŷ teras yn Abercastell. Mae Llinos yn mynd i gadw llygad arno fe a byddwn ni’n ei roi ar osod rhwng Hydref a Mawrth.

Alejandro: Felly Cymru bob haf a Phatagonia pan mae hi’n aeaf yma.

Robin: Bendigedig! Lwcus iawn! Ble dych chi’n mynd i briodi?

Anti Mair: Yng Nghymru wrth gwrs! Rhaid i Llinos fy helpu i gyda fy ngholur ar y diwrnod mawr...ac mae ffafr gyda ni i ofyn i ti Robin – wnei di fod yn was priodas i Alejandro?

Robin: Fi?

Alejandro: Wel, ’dyn ni wedi chwilio ar hyd a lled Cymru am rywun gwell.... na... jôc, bydd fy mhlant i a fy wyrion i ym Mhatagonia ar y diwrnod ac mae hedfan yma’n ddrud iawn.

Anti Mair: Ond dyw hynny ddim yn mynd i’n rhwystro ni rhag mwynhau’r diwrnod - a dweud y gwir gawn ni ddathlu dwywaith gyda pharti mawr pan fyddwn ni’n ôl yno hefyd.

Robin: Baswn i wrth fy modd! A gwna i’r disgo yn y parti wedyn hefyd!

Anti Mair: Does dim rhaid i ti Robin – bydd hi’n gyfle i ti ymlacio.

Robin: Wel am gyffro! Dyn ni’n uno Cymru a Phatagonia. Af i â chi i’r maes awyr i godi llaw pan fyddwch chi’n mynd yn ôl i Dde America .

Alejandro: Diolch Robin.

Robin: Wel – ymlaen â’r sioe. Gwell i ni chwarae rhywbeth rhamantus i’r cwpl hapus.